আসাদুজ্জামান নূর: সেটা ঠিক আছে। বিষয় হলো যে আমাদের দেশের যারা গুণী শিল্পী, এখন ধরুন একজন রবীন্দ্রসঙ্গীতশিল্পী, তিনি হয়তো একজন আধুনিক শিল্পীর মতো অত অর্থ উপার্জন করবেন না। এটা বাস্তবিক। এবং সেই রবীন্দ্রসঙ্গীতশিল্পী যদি জীবিকা নির্বাহের জন্য সরকারি সাহায্যের প্রত্যাশা করেন, সেটা অন্যায় কিছু নয়। কিন্তু সেই দিক থেকে আমাদের কিছু সীমাবদ্ধতা আছে। আমরা চাইলেও অত অর্থ ব্যয় করতে পারছি না। আমরা কিন্তু প্রতি বছর বেশ কিছু শিল্পীকে ভাতা দিয়ে থাকি। নিয়মিত ভাতা। কিন্তু সেই ভাতার অংকটা খুব কম। যেমন ধরুন মাসে হয়তো সাড়ে তিন হাজার টাকা এখন দিতে পারি। কিন্তু পাশাপাশি আমরা যেটা করি, কেউ যদি খুব বেশি সমস্যায় পড়েন, দুর্ভোগে পড়েন, তাহলে দুটি উপায় হয়। একটি হলো, আমরা আমাদের মন্ত্রণালয় থেকে এককালীন সাহায্য দিতে পারি, মোটামুটি সম্মানজনক অর্থই দিয়ে থাকি। আরেকটি আমাদের প্রধানমন্ত্রী, উনি নিজেও কিন্তু অনেক শিল্পীকে সাহায্য করেন।